               EURÓPSKA KOMISIA
            V Bruseli12. 7. 2016
            COM(2016) 456 final
            2016/0213(NLE)
            Návrh
            ROZHODNUTIE RADY
            o návrhu na stanovenie zoznamu projektov energetickej infraštruktúry Energetického spoločenstva

               DÔVODOVÁ SPRÁVA

               1.KONTEXT NÁVRHU

               Ministerská rada Energetického spoločenstva prijala 16. októbra 2015 rozhodnutie o vykonávaní nariadenia Európskeho parlamentu a Rady (EÚ) č. 347/2013 o usmerneniach pre transeurópsku energetickú infraštruktúru
                  1
               . Cieľom tohto opatrenia bolo vytvoriť právny rámec pre prioritizáciu kľúčových projektov energetickej infraštruktúry medzi zmluvnými stranami, ako aj medzi zmluvnými stranami a členskými štátmi EÚ.

               V nariadení (EÚ) č. 347/2013, ako bolo prijaté v Energetickom spoločenstve, sa stanovuje komplexný rámec na zjednodušenie postupov zmluvných strán týkajúcich sa vydávania povolení, regulácie a rozdeľovania nákladov. Od ministerskej rady sa v ňom okrem toho vyžaduje, aby na základe niekoľkých kritérií prijala podľa hlavy III Zmluvy o Energetickom spoločenstve rozhodnutie o stanovení zoznamu prioritných projektov infraštruktúry, takzvaných projektov v záujme Energetického spoločenstva (projects of Energy Community interest, ďalej len „PECI“). Konečný termín na transpozíciu hlavných ustanovení nariadenia a termín na stanovenie zoznamu projektov PECI je 31. december 2016.

               Projekty uvedené v zozname v prílohe 2 k tomuto rozhodnutiu, ktoré zaslali navrhovatelia projektov, predložil sekretariát Energetického spoločenstva na verejnú konzultáciu
                  2
               . Ako sa stanovuje v nariadení, v súčasnosti ich posudzujú orgány Energetického spoločenstva. Komisia informuje Radu o vývoji tohto procesu. Konečnú pozíciu Európskej únie k rozhodnutiu ministerskej rady, ktorým sa prijíma zoznam projektov v záujme Energetického spoločenstva, Komisia navrhne v rámci prípravy na zasadnutie ministerskej rady, ktoré sa uskutoční 14. októbra 2016 v Sarajeve.

               V nariadení (EÚ) č. 347/2013 sa takisto umožňuje, aby sa ustanovenia nariadenia uplatnili aj na projekty v spoločnom záujme (projects of mutual interest, ďalej len „PMI“). Ide o projekty, z ktorých majú prospech dva susediace štáty (zmluvná strana na jednej a členský štát na druhej strane), nemajú však právny štatút projektu v záujme Energetického spoločenstva. Zároveň sú tieto projekty podporované zmluvnými stranami a príslušnými členskými štátmi. Pokiaľ ide o takéto projekty, Komisia navrhuje, aby EÚ popri návrhu právne záväzného rozhodnutia o projektoch PECI predložila návrh, aby ministerská rada Energetického spoločenstva vydala odporúčanie, ktoré bude politickým impulzom a aby podnikla všetky potrebné regulačné opatrenia v záujme dosiahnutia pokroku pri realizácii projektov PMI.

               2.PRÁVNY ZÁKLAD, SUBSIDIARITA A PROPORCIONALITA

               Podľa článku 7 ods. 5 písm. a) rozhodnutia ministerskej rady o vykonávaní nariadenia (EÚ) č. 347/2013
                  3
                ministerská rada rozhodnutím podľa hlavy III Zmluvy o Energetickom spoločenstve stanoví zoznam projektov v záujme Energetického spoločenstva.

               V súlade s článkom 82 Zmluvy o Energetickom spoločenstve prijíma ministerská rada opatrenia podľa hlavy III na základe návrhu zmluvnej strany alebo sekretariátu. Komisia navrhuje predložiť ministerskej rade Energetického spoločenstva takýto návrh v mene Európskej únie.

               Pozíciu Európskej únie k rozhodnutiu ministerskej rady treba určiť podľa článku 218 ods. 9 Zmluvy o fungovaní Európskej únie a v súlade s ustanoveniami rozhodnutia Rady 2006/500/ES z 29. mája 2006 o uzavretí Zmluvy o Energetickom spoločenstve Európskym spoločenstvom.

               V súlade s článkom 76 Zmluvy o Energetickom spoločenstve odporúčanie ministerskej rady nie je právne záväzné, a preto nespadá do rozsahu pôsobnosti článku 218 ods. 9 ZFEÚ. Pre informáciu je text odporúčania pripojený k tomuto rozhodnutiu.

               Podľa procedurálneho aktu, ktorým sa upravujú postupy v ministerskej rade
                  4
               , sa predloženie dokumentov vyžaduje dva mesiace pred zasadnutím ministerskej rady, teda do 13. augusta 2016.

               3.KONZULTÁCIE SO ZAINTRESOVANÝMI STRANAMI

               V zmysle ustanovení prijatého nariadenia boli zriadené dve pracovné skupiny s cieľom vypracovať zoznam projektov PECI. Projekty predložené navrhovateľmi projektov boli predmetom verejnej konzultácie, ktorú otvoril sekretariát Energetického spoločenstva 2. mája 2016. V priebehu roka 2016 boli projekty posúdené z hľadiska ich oprávnenosti získať štatút projektov PECI a PMI. Bola vykonaná analýza nákladov a prínosov každého projektu, z ktorej vyplynulo poradie projektov založené na špecifických výsledkoch týkajúcich sa úrovne plnenia jednotlivých kritérií. Po ukončení procesu, ktoré je naplánované na koniec septembra 2016, skupiny na základe konsenzu predložia rozhodovaciemu orgánu, ktorým je stála skupina Energetického spoločenstva na vysokej úrovni (Permanent High Level Group, ďalej len „PHLG“), návrh predbežného zoznamu projektov PECI. Po získaní kladného stanoviska regulačného výboru Energetického spoločenstva je schválenie konečného znenia predbežného zoznamu projektov PECI rozhodovacím orgánom naplánované počas zasadnutia, ktoré sa uskutoční 13. októbra 2016. Konečný zoznam Energetického spoločenstva bude predložený ministerskej rade na rozhodnutie 14. októbra 2016.

               4.VPLYV NA ROZPOČET

               Neuvádza sa.

               2016/0213 (NLE)

               Návrh

               ROZHODNUTIE RADY

               o návrhu na stanovenie zoznamu projektov energetickej infraštruktúry Energetického spoločenstva

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 194 a článok 218 ods. 9,

               so zreteľom na rozhodnutie Rady 2006/500/ES z 29. mája 2006 o uzavretí Zmluvy o Energetickom spoločenstve Európskym spoločenstvom
                  5
               , a najmä na jeho článok 4 a článok 5,

               so zreteľom na návrh Európskej komisie,

               keďže:

               (1)V rozhodnutí ministerskej rady Energetického spoločenstva
                  6
                o vykonávaní nariadenia Európskeho parlamentu a Rady (EÚ) č. 347/2013 o usmerneniach pre transeurópsku energetickú infraštruktúru sa určuje postup na stanovenie zoznamu projektov v záujme Energetického spoločenstva a takisto sa v ňom poskytuje možnosť dobrovoľne uplatňovať ustanovenia nariadenia na projekty v spoločnom záujme.

               (2)V súlade s hlavou III a článkom 82 Zmluvy o Energetickom spoločenstve by Európska únia mala predložiť návrh na stanovenie takéhoto zoznamu.

               (3)Prílohu k návrhu uvedenému v predchádzajúcom odôvodnení pozostávajúcu z konečného zoznamu projektov možno vypracovať až neskôr, a to až po dokončení posúdenia jednotlivých projektov. V tomto rozhodnutí by sa preto mali uviesť všetky projekty, z ktorých bude Komisia neskôr môcť vybrať tie, ktoré budú zahrnuté do zoznamu,

               PRIJALA TOTO ROZHODNUTIE:

               Článok 1

               Návrh Európskej únie na znenie rozhodnutia ministerskej rady Energetického spoločenstva, ktorým sa stanovuje zoznam projektov v záujme Energetického spoločenstva, je uvedený v prílohe 1 k tomuto rozhodnutiu.

               Článok 2

               Príloha k návrhu uvedenému v článku 1 pozostáva z projektov uvedených v prílohe 2 k tomuto rozhodnutiu. Príloha 2 obsahuje projekty predložené na posúdenie a konečné rozhodnutie podľa rozhodnutia ministerskej rady Energetického spoločenstva 2015/09/MC-EnC o vykonávaní nariadenia č. 347/2013 o usmerneniach pre transeurópsku energetickú infraštruktúru.

               Komisia môže v mene Európskej únie podporiť zaradenie ktoréhokoľvek z projektov uvedených v prílohe 2 do konečného zoznamu, ak spĺňajú kritériá rozhodnutia ministerskej rady 2015/09/MC-EnC. Môžu však byť vybrané iba projekty, ktoré sú uvedené v prílohe 2.

               Článok 3

               Toto rozhodnutie nadobúda účinnosť dňom jeho prijatia.

               Článok 4

               Toto rozhodnutie je určené Komisii.

               V Bruseli

                     Za Radu

                     predseda

                     (1)
                  D/2015/09/MC-EnC.

                     (2)
                  https://www.energy-community.org/portal/page/portal/ENC_HOME/SECRETARIAT/Consultation/2016_PROJECTS.

                     (3)
                  D/2015/09/MC-EnC.

                     (4)
                  Procedurálny akt 2006/01/MC-EnC, Vnútorný rokovací poriadok ministerskej rady Energetického spoločenstva.

                     (5)
                  Ú. v. EÚ L 198, 20.7.2006, s. 15.

                     (6)
                  D/2015/09/MC-EnC.

    ---documentbreak---

               EURÓPSKA KOMISIA
            V Bruseli12. 7. 2016
            COM(2016) 456 final
            PRÍLOHA
            k
            návrhu rozhodnutia Rady
            o návrhu na stanovenie zoznamu projektov energetickej infraštruktúry Energetického spoločenstva

               PRÍLOHA

               k

               návrhu rozhodnutia Rady

               o návrhu na stanovenie zoznamu projektov energetickej infraštruktúry Energetického spoločenstva

               DÔVODOVÁ SPRÁVA

               1. Úvod

               Ministerská rada Energetického spoločenstva prijala 16. októbra 2015 rozhodnutie o vykonávaní nariadenia Európskeho parlamentu a Rady (EÚ) č. 347/2013 o usmerneniach pre transeurópsku energetickú infraštruktúru
                  1
               . Cieľom tohto opatrenia bolo vytvoriť právny rámec pre prioritizáciu kľúčových projektov energetickej infraštruktúry medzi zmluvnými stranami, ako aj medzi zmluvnými stranami a členskými štátmi EÚ.

               V nariadení (EÚ) č. 347/2013, ako bolo prijaté v Energetickom spoločenstve, sa stanovuje komplexný rámec na zjednodušenie postupov zmluvných strán týkajúcich sa vydávania povolení, regulácie a rozdeľovania nákladov. Od ministerskej rady sa v ňom okrem toho vyžaduje, aby na základe niekoľkých kritérií prijala podľa hlavy III Zmluvy o Energetickom spoločenstve rozhodnutie o stanovení zoznamu prioritných projektov infraštruktúry, takzvaných projektov v záujme Energetického spoločenstva (projects of Energy Community interest, ďalej len „PECI“). Konečný termín na transpozíciu hlavných ustanovení nariadenia a termín na stanovenie zoznamu projektov PECI je 31. december 2016.

               Podľa ustanovení nariadenia (EÚ) č. 347/2013, ako boli prijaté v Energetickom spoločenstve, boli s cieľom vypracovať zoznam projektov PECI zriadené dve pracovné skupiny. Projekty predložené navrhovateľmi projektov boli predmetom verejnej konzultácie, ktorú otvoril sekretariát Energetického spoločenstva 2. mája 2016. V priebehu roka 2016 boli projekty posúdené z hľadiska ich oprávnenosti získať štatút projektov PECI. Bola vykonaná analýza nákladov a prínosov každého projektu, z ktorej vyplynulo poradie projektov založené na špecifických výsledkoch týkajúcich sa úrovne plnenia jednotlivých kritérií. Po ukončení tohto procesu sa rozhodovaciemu orgánu, ktorým je stála skupina Energetického spoločenstva na vysokej úrovni (Permanent High Level Group, ďalej len „PHLG“), na základe konsenzu predloží návrh predbežného zoznamu projektov PECI. Po získaní kladného stanoviska regulačného výboru Energetického spoločenstva musí konečné znenie predbežného zoznamu projektov PECI schváliť rozhodovací orgán.

               V nadväznosti na uvedený rozhodovací proces sa vypracuje príloha obsahujúca príslušný zoznam projektov.

               2. Právny základ návrhu

               V súlade s článkom 82 zmluvy prijíma ministerská rada opatrenia podľa hlavy III na základe návrhu zmluvnej strany alebo sekretariátu. Komisia predložila ministerskej rade Energetického spoločenstva takýto návrh v mene Európskej únie.

               Podľa článku 7 ods. 5 písm. a) rozhodnutia ministerská rada rozhodnutím podľa hlavy III zmluvy stanoví zoznam projektov v záujme Energetického spoločenstva.

               Návrh Európskej únie na

               ROZHODNUTIE
               MINISTERSKEJ RADY ENERGETICKÉHO SPOLOČENSTVA

               o stanovení zoznamu projektov v záujme Energetického spoločenstva („zoznam Energetického spoločenstva“)

               MINISTERSKÁ RADA ENERGETICKÉHO SPOLOČENSTVA,

               so zreteľom na Zmluvu o Energetickom spoločenstve (ďalej len „zmluva“), a najmä na jej články 2, 26, 27 a 82,

               so zreteľom na rozhodnutie ministerskej rady Energetického spoločenstva D/2015/09/MC-EnC o vykonávaní nariadenia Európskeho parlamentu a Rady (EÚ) č. 347/2013 o usmerneniach pre transeurópsku energetickú infraštruktúru, a najmä na článok 3 ods. 4 tohto nariadenia, ako bol prijatý v Energetickom spoločenstve,

               so zreteľom na návrh Európskej únie,

               keďže:

               (1)
                     Ministerská rada Energetického spoločenstva prijala 16. októbra 2015 rozhodnutie
                  2
                o vykonávaní nariadenia Európskeho parlamentu a Rady (EÚ) č. 347/2013 o usmerneniach pre transeurópsku energetickú infraštruktúru.

               (2)
                     Podľa článku 82 zmluvy navrhuje opatrenia zmluvná strana alebo sekretariát.

               (3)
                     Projekty navrhnuté na zaradenie do zoznamu projektov v záujme Energetického spoločenstva (projects of the Energy Community interest, ďalej len „PECI“) boli posúdené skupinami a spĺňajú kritériá stanovené v nariadení.

               (4)
                     Skupiny na zasadnutiach na technickej úrovni schválili predbežný zoznam projektov PECI. Po získaní kladného stanoviska regulačného výboru Energetického spoločenstva (Energy Community Regulatory Board, ďalej len „ECRB“), pokiaľ ide o dôsledné uplatňovanie hodnotiacich kritérií a analýzy nákladov a prínosov, návrh zoznamu prediskutovala a odsúhlasila stála skupina Energetického spoločenstva na vysokej úrovni na svojom [XX] zasadnutí, ktoré sa uskutočnilo [XXXX] 2016, a toto rozhodnutie bolo finalizované a odsúhlasené skupinou PHLG konajúcou na tento účel ako rozhodovací orgán.

               (5)
                     O projektoch navrhnutých na zaradenie do zoznamu Energetického spoločenstva sa uskutočnili konzultácie s organizáciami zastupujúcimi príslušné zainteresované strany vrátane výrobcov, prevádzkovateľov distribučných sústav, dodávateľov, spotrebiteľských organizácií a organizácií na ochranu životného prostredia.

               (6)
                     Zaradením do zoznamu projektov PECI nie sú dotknuté výsledky príslušného hodnotenia vplyvov na životné prostredie a povoľovacieho konania. Podľa článku 5 ods. 8 prijatého nariadenia môže byť projekt, ktorý nie je v súlade s právnymi predpismi Energetického spoločenstva, vyradený zo zoznamu Energetického spoločenstva. Realizácia projektov PECI, ako aj ich súlad s právnymi predpismi Energetického spoločenstva by sa mali monitorovať v súlade s článkom 5 uvedeného nariadenia.

               (7)
                     Podľa článku 3 ods. 4 druhého pododseku prijatého nariadenia sa zoznam Energetického spoločenstva stanovuje každé dva roky prijatím rozhodnutia na základe hlavy III zmluvy,

               PRIJALA TOTO ROZHODNUTIE:

               Článok 1

               Prijíma sa zoznam projektov v záujme Energetického spoločenstva uvedený v prílohe k tomuto rozhodnutiu.

               Článok 2

               Toto rozhodnutie nadobúda účinnosť dňom jeho prijatia.

               Toto rozhodnutie je určené pristupujúcim stranám, Dočasnej misii Organizácie Spojených národov v Kosove a členským štátom uvedeným v článku 27 Zmluvy o Energetickom spoločenstve.

               V … … 2016.

                     Za ministerskú radu

                     predseda

                     (1)
                  D/2015/09/MC-EnC.

                     (2)
                  Rozhodnutie D/2009/2015/MC-EnC.

    ---documentbreak--- NA ---documentbreak---

               EURÓPSKA KOMISIA
            V Bruseli12. 7. 2016
            COM(2016) 456 final
            PRÍLOHA
            k
            návrhu rozhodnutia Rady
            o návrhu na stanovenie zoznamu projektov energetickej infraštruktúry Energetického spoločenstva

               PRÍLOHA

               k

               návrhu rozhodnutia Rady

               o návrhu na stanovenie zoznamu projektov energetickej infraštruktúry Energetického spoločenstva

               Zoznam projektov predložených navrhovateľmi podľa rozhodnutia ministerskej rady Energetického spoločenstva 2015/09/MC-EnC o vykonávaní nariadenia č. 347/2013 o usmerneniach pre transeurópsku energetickú infraštruktúru

               PLYN (17 projektov):

               Projekty v záujme Energetického spoločenstva (PECI)

               – prepojovací plynovod FYROM s Kosovom*
                  1
               , Albánskom a Srbskom,

               – infraštruktúra plynovodu FYROM – albánske hranice,

               – plynovodné prepojenie Srbsko – FYROM, úsek na území Srbska,

               – plynovodné prepojenie Srbsko – Čierna Hora (vrátane Kosova*
                  2
               ) – úsek Niš (Doljevac) – Priština,

               – plynovod Albánsko – Kosovo*
                  3
                (ALKOGAP),

               – prepojovací plynovod Srbsko – Bulharsko, úsek na území Srbska (celé prepojenie má štatút projektu spoločného záujmu)*
                  4
               ,

               – časť projektu TESLA na území FYROM*.

               Projekty vzájomného záujmu (PMI)

               – prepojovací plynovod Bosna a Hercegovina – Chorvátsko (Slobodnica – Bosanski Brod – Zenica),

               – prepojovací plynovod Bosna a Hercegovina – Chorvátsko (Lička Jesenica – Tržac – Bosanska Krupa),

               – prepojovací plynovod Bosna a Hercegovina – Chorvátsko (Zagvozd – Posušje – Novi Travnik/Ploče – Mostar – Sarajevo),

               – prepojenie FYROM s Bulharskom a Gréckom,

               – prepojenie Srbsko – Rumunsko – srbský úsek,

               – prepojovací plynovod Srbsko – Chorvátsko – srbský úsek,

               – prepojovací plynovod Poľsko – Ukrajina,

               – prepojenie z Maďarska na Ukrajinu (rozvoj pevnej kapacity),

               – Iónsko-jadranský plynovod (IAP),

               – EAGLE LNG a plynovod.

               ELEKTRINA (12 projektov):

               Projekty v záujme Energetického spoločenstva (PECI)

               – Transbalkánsky koridor – 1. fáza (Rumunsko, Srbsko, Čierna Hora, Bosna a Hercegovina)*,

               – Transbalkánsky koridor – 2. fáza, 400 kV nadzemné vedenie Bajina Bašta – Kraljevo 3 (Srbsko),

               – Transbalkánsky elektrický koridor, úsek sústavy v Čiernej Hore,

               – 400 kV nadzemné prepojovacie vedenie Bitola (FYROM) – Elbasan (AL),

               – 400 kV nadzemné prepojovacie vedenie Skopje 5 (FYROM) – nová tepelná elektráreň Kosovo* (KS).

               Projekty vzájomného záujmu (PMI)

               – prepojovacie vedenie medzi Banja Lukou (BA) a Likou (HR) s internými pomocnými zariadeniami,

               – prepojovacie vedenie medzi Balti (MD) a Suceavou (RO),

               – transformačná stanica pre 400 kV nadzemné vedenie Vulcanesti (MD) Isaccea (RO) a nové nadzemné vedenie (MD),

               – 400 kV nadzemné prepojovacie vedenie medzi Straseni (MD) a Iasi (RO) s transformačnou stanicou v Straseni (MD),

               – asynchrónne prepojenie sústavy ENTSO-E s ukrajinskou elektrizačnou sústavou prostredníctvom 750 kV nadzemného vedenia medzi jadrovou elektrárňou Chmeľnickaja (UA) a Rzeszowom (PL) s prenosom jednosmerného prúdu vysokého napätia,

               – rekonštrukcia 400 kV nadzemného prepojovacieho vedenia medzi Mukačevom (UA) a V. Kapušanmi (SK),

               – rekonštrukcia 750 kV nadzemného prepojovacieho vedenia medzi Juhoukrajinskou jadrovou elektrárňou (UA) a Isacceou (RO) a modernizácia 400 kV nadzemného vedenia Primorska (UA) – Isaccea (RO).

               Projekty pre inteligentné elektrické siete (2 projekty)

               – zniženie sieťových strát (FYROM),

               – projekt inteligentných meracích zariadení v Kosove*,

               – riadenie odberu, uskladňovanie energie a distribuované zdroje energie na optimalizáciu prevádzky elektrizačnej sústavy Srbskej republiky.

               ROPA (1 projekt)

               – výstavba ropovodu Brody – Adamowo.

                     (1)
                  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244 a so stanoviskom Medzinárodného súdneho dvora k vyhláseniu nezávislosti Kosova.

                     (2)
                  Tamže.

                     (3)
                  Tamže.

                     (4)
                  Projekty označené „*“ majú štatút projektov spoločného záujmu (PCI) v Európskej únii.